CELEX: 32020D0534
Language: da
Date: 2020-04-16 00:00:00
Title: Kommissionens gennemførelsesafgørelse (EU) 2020/534 af 16. april 2020 om suspension af vurderingen af ansøgninger om medlemskab af eksisterende europæiske netværk af referencecentre (EØS-relevant tekst)

17.4.2020   
               
               
                  DA
               
               
                  Den Europæiske Unions Tidende
               
               
                  L 119/18
               
            
         KOMMISSIONENS GENNEMFØRELSESAFGØRELSE (EU) 2020/534
         af 16. april 2020
         om suspension af vurderingen af ansøgninger om medlemskab af eksisterende europæiske netværk af referencecentre
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2011/24/EU af 9. marts 2011 om patientrettigheder i forbindelse med grænseoverskridende sundhedsydelser (1), særlig artikel 12, stk. 4, litra b) og c), og
         ud fra følgende betragtninger:
         
                     (1)
                  
                  
                     I Kommissionens gennemførelsesafgørelse 2014/287/EU (2) er der fastsat kriterier for etablering og evaluering af europæiske netværk af referencecentre (»netværk«) og deres medlemmer og for lettelse af udvekslingen af oplysninger og ekspertise om etablering og evaluering af sådanne netværk. I nævnte afgørelses artikel 6 opfordres medlemsstaterne til at oprette et råd af medlemsstater, som kan godkende forslagene til netværk, om medlemskab heraf og om et netværks ophør. Medlemsstaterne oprettede et råd af medlemsstater, som efterfølgende godkendte 23 netværk i december 2016 og ét i februar 2017. Alle netværk påbegyndte deres aktiviteter i 2017.
                  
               
                     (2)
                  
                  
                     Ved Kommissionens gennemførelsesafgørelse (EU) 2019/1269 (3) blev gennemførelsesafgørelse 2014/287/EU ændret, hvorved konceptet om en bestyrelse for hvert enkelt netværk bl.a. blev indført, samt tidsfrister inden for hvilke disse bestyrelser skal afgive både deres udkast til den endelige udtalelse og den endelige udtalelse vedrørende ansøgninger om medlemskab.
                  
               
                     (3)
                  
                  
                     I artikel 8 i gennemførelsesafgørelse 2014/287/EU fastsættes således proceduren for ansøgninger om medlemskab af eksisterende netværk, herunder de specifikke tidsfrister, der skal overholdes af både netværksbestyrelserne og af de ansøgende sundhedstjenesteydere.
                  
               
                     (4)
                  
                  
                     Der blev indledt en indkaldelse af ansøgninger om medlemskab af de eksisterende netværk i 2019, og vurderingen af de indgivne ansøgninger er i gang.
                  
               
                     (5)
                  
                  
                     På grund af udbruddet af covid-19-pandemien er arbejdet hos sundhedstjenesteydere og sundhedsprofessionelle i EU fuldt ud koncentreret om håndteringen af den igangværende folkesundhedskrise. Gennem en række anmodninger fra forskellige netværksbestyrelser blev Kommissionens opmærksomhed henledt på, at disse ekstraordinære omstændigheder gør det umuligt for både bestyrelserne og ansøgerne at overholde de tidsfrister, der er fastsat i artikel 8 i gennemførelsesafgørelse 2014/287/EU.
                  
               
                     (6)
                  
                  
                     For at gøre det muligt at fortsætte vurderingsproceduren, så snart de ekstraordinære omstændigheder i forbindelse med denne folkesundhedskrise ikke længere foreligger, bør vurderingen af ansøgninger om medlemskab af eksisterende netværk, der var i gang den 31. marts 2020, suspenderes fra den 1. april 2020 til den 31. august 2020. For at sikre fuld gennemsigtighed bør Kommissionens tjenestegrene underrette alle netværksbestyrelser, ansøgere og medlemsstater om suspensionen og begrundelsen herfor.
                  
               
                     (7)
                  
                  
                     For at fjerne usikkerheden omkring de ansøgninger, der er indgivet under pandemien, bør denne afgørelse træde i kraft dagen efter offentliggørelsen.
                  
               
                     (8)
                  
                  
                     Af hensyn til retssikkerheden bør afgørelsen anvendes med tilbagevirkende kraft fra den 1. april 2020.
                  
               
                     (9)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er nedsat i henhold til artikel 16 i direktiv 2011/24/EU —
                  
               VEDTAGET DENNE AFGØRELSE:
         
            Artikel 1
            Vurderingen af ansøgninger om medlemskab af eksisterende europæiske netværk af referencecentre, der var i gang den 31. marts 2020, suspenderes fra den 1. april 2020 til den 31. august 2020.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
            Den anvendes fra den 1. april 2020.
         
         
            Udfærdiget i Bruxelles, den 16. april 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 88 af 4.4.2011, s. 45.
         
            (2)  Kommissionens gennemførelsesafgørelse 2014/287/EU af 10. marts 2014 om fastsættelse af kriterier for etablering og evaluering af europæiske netværk af referencecentre og deres medlemmer og for lettelse af udvekslingen af oplysninger og ekspertise om etablering og evaluering af sådanne netværk (EUT L 147 af 17.5.2014, s. 79).
         
            (3)  Kommissionens gennemførelsesafgørelse (EU) 2019/1269 af 26. juli 2019 om ændring af gennemførelsesafgørelse 2014/287/EU om fastsættelse af kriterier for etablering og evaluering af europæiske netværk af referencecentre og deres medlemmer og for lettelse af udvekslingen af oplysninger og ekspertise om etablering og evaluering af sådanne netværk (EUT L 200 af 29.7.2019, s. 35).